Ablingos geomorfologinis draustinis
Ablingos geomorfologinis draustinis – valstybės saugoma teritorija, esanti Klaipėdos rajono savivaldybėje. Plotas siekia 452,5 hektaro. Draustinis įkurtas 1992 m., siekiant išsaugoti Endriejavo moreninio kalvagūbrio (tai maždaug 30 km besidriekiantis kalvotas ruožas Žemaičių aukštumos vakariniame pakraštyje, skiriantis Pajūrio žemumą nuo Rietavo lygumos) aukščiausią fragmentą bei netoliese esančius nekilnojamojo kultūros paveldo objektus: Žvaginių piliakalnį (148,3 m), Ablingos, Pažvelsio, Laigių kaimų senąsias kapines. Pietiniame piliakalnio šlaite esančiose Ablingos senosiose kapinėse palaidoti gyventojai, kuriuos hitlerininkai sušaudė 1941 m. birželio 23 d., 1972 m. gretimai įrengtas memorialas.